ದುರಂತ ನಾಯಕಿ ಪರ್ವಿನ್ ಬಯೋಪಿಕ್ : ಊರ್ವಶಿ ರೌಟೆಲಾ ನಾಯಕಿ

ಬಾಲಿವುಡ್ (Bollywood) ಕಂಡ ದುರಂತ ನಾಯಕಿಯರಲ್ಲಿ ಪರ್ವಿನ್ ಬಾಬಿ (Parveen Babi) ಕೂಡ ಒಬ್ಬರು. ತಮ್ಮ ಸೌಂದರ್ಯ ಹಾಗೂ ಅಭಿನಯದ ಮೂಲಕ ಅಪಾರ ಸಂಖ್ಯೆಯ ಅಭಿಮಾನಿಗಳನ್ನು ಗಳಿಸಿದ್ದ ಪರ್ವಿನ್ ಕೊನೆಯಲ್ಲಿ ಮಾನಸಿಕ ಒತ್ತಡಕ್ಕೆ ಒಳಗಾಗಿ ಸಾಯಬೇಕಾಯಿತು. ಅದೂ ಮುಂಬೈನ ಅವರ ನಿವಾಸದಲ್ಲಿ ಶವವಾಗಿ ಪತ್ತೆಯಾಗಿದ್ದರು.

70-80ರ ದಶಕದಲ್ಲಿ ಬಾಲಿವುಡ್ ಆಳಿದ ನಟಿ ಪರ್ವಿನ್. ಈ ದಶಕದ ಕಲಾವಿದರು ಪರ್ವಿನ್ ಡೇಟ್ ಗಾಗಿ ಕಾದದ್ದೂ ಇದೆ. ಅಷ್ಟರ ಮಟ್ಟಿಗೆ ಬೇಡಿಕೆ ಹೆಚ್ಚಿಸಿಕೊಂಡಿದ್ದರು. ಹಾಗಾಗಿ ಟೈಮ್ಸ್ ನಿಯತಕಾಲಿಕ ಇವರ ಚಿತ್ರವನ್ನು ಮುಖಪುಟದಲ್ಲಿ ಪ್ರಕಟಿಸಿತ್ತು. ಬಾಲಿವುಡ್ ನಲ್ಲಿ ಮೊದಲ ಬಾರಿಗೆ ಮುಖಪುಟ ಅಲಂಕರಿಸಿದ ನಟಿ ಎಂಬ ಹೆಗ್ಗಳಿಕೆಗೂ ಅವರು ಪಾತ್ರರಾಗಿದ್ದರು. ಇದನ್ನೂ ಓದಿ:ದೀರ್ಘಕಾಲದ ಗೆಳತಿಯೊಂದಿಗೆ ಹಸೆಮಣೆ ಏರಿದ ಅಭಿಷೇಕ್

ಚರಿತ್ರಾ ಎಂಬ ಸಿನಿಮಾ ಮೂಲಕ ಚಿತ್ರೋದ್ಯಮಕ್ಕೆ ಕಾಲಿಟ್ಟ ಪರ್ವಿನ್ ಬಾಬಿ, ಚರಿತ್ರೆಯಲ್ಲಿ ದಾಖಲಾಗುವಂತಹ ಚಿತ್ರಗಳಲ್ಲೇ ನಟಿಸಿದರು. ಆಗಿನ ಬಹುತೇಕ ಬಾಲಿವುಡ್ ನಟರ ಜೊತೆ ನಟಿಸಿದ ಕೀರ್ತಿ ಇವರಿಗೆ ಸಲ್ಲುತ್ತದೆ. ಇಂತಹ ನಟಿಯ ಕುರಿತಾದ ಬಯೋಪಿಕ್ (Biopic) ಬಾಲಿವುಡ್ ನಲ್ಲಿ ಸಿದ್ಧವಾಗುತ್ತಿದೆ. ವಾಸಿಂ ಎಸ್ ಖಾನ್ (Wasim Khan) ಈ ಸಿನಿಮಾವನ್ನು ನಿರ್ದೇಶನ ಮಾಡಲಿದ್ದು, ಊರ್ವಶಿ ರೌಟೆಲಾ (Urvashi Rautela) ಅವರ ಪಾತ್ರವನ್ನು ನಿರ್ವಹಿಸಲಿದ್ದಾರೆ.

ಈ ಕುರಿತು ಸೋಷಿಯಲ್ ಮೀಡಿಯಾದಲ್ಲಿ ಹಂಚಿಕೊಂಡಿರುವ ಊರ್ವಶಿ, ‘ನಿಮ್ಮ ವಿಷಯದಲ್ಲಿ ಬಾಲಿವುಡ್ ಸೋತಿದೆ. ಆದರೆ, ನೀವು ಹೆಮ್ಮೆ ಪಡುವಂತೆ ನಾವು ಮಾಡುತ್ತೇವೆ. ಹೊಸ ನಂಬಿಕೆಯೊಂದಿಗೆ’ ಎಂದು ಬರೆದುಕೊಂಡಿದ್ದಾರೆ. ಈ ಮೂಲಕ ಪರ್ವಿನ್ ಸಿನಿಮಾ ಮಾಡುವ ಕುರಿತು ವಿಷಯ ತಿಳಿಸಿದ್ದಾರೆ.

ಚರಿತ್ರಾ ಸಿನಿಮಾ ಇವರ ನಟನೆಯ ಮೊದಲ ಸಿನಿಮಾವಾದರೆ, ‘ಐರಾದ’ ಕೊನೆಯ ಸಿನಿಮಾ. ಮಾನಸಿಕ ಕಾಯಿಲೆಯಿಂದ ಬಳಲುತ್ತಿದ್ದ ಪರ್ವಿನ್ 2005ರಲ್ಲಿ ತಮ್ಮ ನಿವಾಸದಲ್ಲೇ ಅನುಮಾನಸ್ಪಾದ ಶವವಾಗಿ ಪತ್ತೆಯಾಗಿದ್ದರು. ಈ ಎಲ್ಲ ವಿಷಯಗಳನ್ನು ಒಳಗೊಂಡಂಥ ಸ್ಟೋರಿಯನ್ನು ಧೀರಜ್ ಮಿಶ್ರಾ ಎನ್ನುವವರು ಬರೆದಿದ್ದು, ಅದನ್ನೇ ಇದೀಗ ಸಿನಿಮಾ ಮಾಡಲಾಗುತ್ತಿದೆ.